પ્રસંગો તો જાણે મારી સાથે જ બન્યા કરે છે. મારા પાડોશમાં એક બહેનનો છોકરો માટી ખૂબ ખાતો'તો. ઘણી દવા કરી. ફેર ન પડયો એટલે એ બહેનને મેં કહ્યું, બહેન મૂંઝાતા નહીં, તમારો દીકરો મોટો થઈને દેશનો મહાન નેતા બનશે અને પછી મોટા મોટા રોડ-પુલ અને ચેકડેમ ખાઈ જશે. મારી આ ભવિષ્યવાણીની ઉજાણી કરવી કે ખરખરો કરવો એ એમને સમજાણું જ નહીં અને એમણે તો પાડોશ જ બદલી નાંખ્યો. બધા નેતાઓ ખરાબ નથી, પણ બધા'ય સારા'ય નથી, એ હવે કૌભાંડોના આંકડાથી સિદ્ધ અને પ્રસિદ્ધ થઈ ચૂક્યું છે ત્યારે આપણા નેતાઓ એ આપણું જ પ્રતિબિંબ છે. 'યથા રાજા તથા પ્રજા'ને બદલે હું તો એમ કહું છું કે, 'યથા પ્રજા તથા પ્રજા'..! આપણે બધાં જ્યાં સુધી હોલસેલમાં નહીં સુધરીએ ત્યાં સુધી આપણા નેતાઓ શા માટે સુધરે! ચાલો, અમુક મહિને જેમ ફોર વ્હિલને 'ર્સિવસ'માં મૂકવી જ પડે, ઓઇલ-પાણી બદલાવવા જ પડે એમ ઓણ આ ચૂંટણીએ આપણે સૌ પણ આપણી માનસિકતાની ર્સિવસ કરીએ. સદીઓથી આપણે ઘેટાંઓ તો છઈએ જ...આપણો કસાઈ આપણે જ ચૂંટવાનો છે ત્યારે એવા માણસ પર પસંદગીનો કળશ ઢોળીએ કે જે આપણને કાપે ભલે, પણ આપણને ખબર નો પડે એવી રીતે કાપે. બસ શર્ત આટલી જ છે આ સાલ્લું કપાતી વખતે (અથવા કપાતા પહેલાં) આપણને ખબર પડી જાય છે, તો પીડા ડબલ થાય છે. ઓલ ધ બેસ્ટ, ઓલ ધ 'ઘેટાંઝ'!!!